cyanic-selkie/wikianc huggingface dataset:
Ozark (τηλεοπτική σειρά)
2ος Κύκλος (2018)
Ο Μάρτι εξακολουθεί να κρατά μαζί του τη Ρέιτσελ για να πληροφορεί λανθασμένα τον Πέτι. Η αστυνομία παίρνει τον Ζικ από τον Μέισον, και εκείνος με τη σειρά του απαγάγει τη Γουέντι, απαιτώντας από τον Μάρτι να φέρει πίσω τον γιο του, διαφορετικά θα τη σκοτώσει. Η Ρουθ λέει στον πατέρα της ότι πιθανόν τα χρήματα του καρτέλ να βρίσκονται στο γραφείο κηδειών και συμφωνεί μαζί του για να τα κλέψουν. Οι Μάρτι και Τσαρλς επιτυγχάνουν να αποκτήσουν άμεσα την κηδεμονία του Ζικ, και έτσι σώζουν τη Γουέντι. Τελικά, έπειτα από μία έντονη λογομαχία, ο Μάρτι σκοτώνει τον Μέισον και παίρνουν πίσω το μωρό. Ο Πέτι δεν δίνει πλέον ναρκωτικά στη Ρέιτσελ ώστε να την ελέγχει, με την ίδια να πάρει υπερβολική δόση. Ο Μάρτι της εξασφαλίζει μία θέση σε ένα κέντρο αποτοξίνωσης στο Μαϊάμι. Το καρτέλ Ναβάρο στήνει ενέδρα με όπλα στους Σνελ και καίει τις φυτείες παπαρούνας τους, καθώς η Νταρλίν είχε νοθεύσει προηγουμένως το προϊόν, με αποτέλεσμα να πεθάνουν χρήστες. Ο Γουάιατ υπερασπίζεται τον Τζόνα σε έναν καυγά που έχει στο σχολείο, θέτοντας σε κίνδυνο την υποψηφιότητά του στο Πανεπιστήμιο του Μιζούρι. Η Γουέντι χρησιμοποιεί χρήματα από τον λογαριασμό του Τζόνα και τα δωρίζει στο ίδρυμα του Γουίλκς. Έχοντας πλέον λάβει χρήματα από καρτέλ, ο τελευταίος πέφτει θύμα εκβιασμού και υποχρεούται να τους βοηθήσει στο θέμα του καζίνο μέχρι το τέλος. Η Σάρλοτ αγοράζει ένα μικρό βαν για να μένει μόνη της, και ενημερώνει τους δικούς της ότι θέλει να απαλλαγεί της κηδεμονίας τους. Από την ενέδρα, αμφότεροι οι Σνελ επιβιώνουν και ο Τζέικομπ τραυματίζεται. Για να διατηρήσει την ειρήνη, αποφασίζει να σκοτώσει τη γυναίκα του, όμως τελικά προλαβαίνει να συμβεί το ακριβώς αντίθετο. Ο Μάρτι κανονίζει να το σκάσει με την οικογένειά του για την Αυστραλία μετά τη δημιουργία του καζίνο, και η Ρουθ να αναλάβει το σύνολο των επιχειρήσεων, πράγμα στο οποίο η ίδια συμφωνεί. Οι Κέιντ και Γουάιατ ληστεύουν το στριπ κλαμπ αλλά η Ρουθ δεν τους καταδίδει. Ο Γουάιατ γίνεται δεκτός στο Πανεπιστήμιο, με την ξαδέλφη του να χαροποιείται ιδιαίτερα.
Ο Ρόι σκοπεύει να γυρίσει στο Σικάγο, προκειμένου να φροντίζει τη ναρκομανή μητέρα του, την οποία το καρτέλ Ναβάρο προμήθευε με ναρκωτικά εξαιτίας του Μάρτι. Πριν φύγει από τα Όζαρκ, πηγαίνει για ψάρεμα όπου συναντά τον Κέιντ. Αυτός τον σκοτώνει και βυθίζει το πτώμα του στη λίμνη. Ως αντίποινα για την πράξη της Γουέντι εναντίον της, η Νταρλίν ξυρίζει το κεφάλι του Τζόνα, απαιτώντας να υιοθετήσει τον Ζικ. Ο Μάρτι δείχνει τις λεπτομέρειες της δουλειάς του καρτέλ στη Ρουθ και της αποκαλύπτει την τοποθεσία των χρημάτων: μέσα στο μαυσωλείο του Μπάντι. Συνειδητοποιώντας ότι είναι θέμα χρόνου πριν συλληφθεί για το έγκλημά του, ο Κέιντ σχεδιάζει να αποδράσει πριν συμβεί αυτό, και εκβιάζει τη Ρουθ να της δώσει χρήματα, για να μην αποκαλύψει το ένοχο μυστικό της. Όμως η ίδια προλαβαίνει να πει στον Γουάιατ την αλήθεια για τον πατέρα του, με τον ίδιο να αποχωρεί όντας θυμωμένος και πληγωμένος. Εκνευρισμένη που ο Κέιντ επιτέθηκε στη Σάρλοτ για τα χρήματα, η Γουέντι τού προσφέρει μισό εκατομμύριο δολάρια για να φύγει από την πόλη. Όμως η συμφωνία είναι ψεύτικη και εκείνος σκοτώνεται σε μία ενέδρα. Ακόμη, πείθει τον άντρα της να μην το σκάσουν ξανά, καθώς εδώ είναι περισσότερο ασφαλής. Ο Φρανκ ανατινάζει το γραφείο του Μάρτι, ώστε εκείνος να επιληφθεί του συνδικαλιστικού προβλήματος που έχει ανακύψει.
Στο τέλος του κύκλου, γίνονται τα εγκαίνια του νέου πλωτού καζίνο.
3ος Κύκλος (2020)
Επεισόδια 1 & 2 (21 & 22)
Η οικογένεια Ναβάρο έχει εμπλακεί σε ένα πόλεμο με ένα αντίπαλο καρτέλ στο Μεξικό. Το νέο καζίνο Missouri Belle έχει ανοίξει και λειτουργεί κανονικά, με το Μάρτι και τη Ρουθ να συντονίζουν τις επιχειρήσεις και τη Γουέντι με τη Σάρλοτ, τις δημόσιες σχέσεις. Όμως οι δουλειές γίνονται με αργούς ρυθμούς λόγω των ελέγχων του FBI. Η Γουέντι προτείνει στο Μάρτι να επεκτείνουν την αυτοκρατορία του καρτέλ με νόμιμες επιχειρήσεις, με τον ίδιο να αντιτίθεται εντελώς σε μία τέτοια ιδέα. Όταν εκείνη συζητά με την Έλεν για αυτό το ενδεχόμενο, εκείνη μεταφέρει τα νέα στον αρχηγό και εκείνος δέχεται να τη συναντήσει. Η Νταρλίν εξακολουθεί να είναι αρκετά εκρηκτική ακόμη και ως μητέρα. Ο Γουάιατ εισβάλλει σε ξένα σπίτια για να ζήσει, απορρίπτοντας τα χρήματα της Ρουθ. Όταν κάποια στιγμή συλλαμβάνεται και η βοήθεια της ξαδέλφης του απορρίπτεται ξανά, η Νταρλίν πληρώνει το πρόστιμό του και τον προσλαμβάνει ως υπάλληλό της στη φάρμα της. Η Έλεν με τη Γουέντι συναντά τον Ομάρ Ναβάρο στο Μεξικό, ο οποίος εγκρίνει το σχέδιό της για επέκταση. Ακόμη, έπειτα από αίτημα της Σάρλοτ, οι γονείς Μπερντ επισκέπτονται ψυχολόγο, τη Σου, την οποία χρηματίζει ο Μάρτι ώστε να παίρνει το μέρος του στις συνεδρίες. Ο Τζόνα ενισχύει την ασφάλεια του σπιτιού με ένα drone που του δωρίζει η Σάρλοτ. Η Ρουθ πετά στη λίμνη τον Φρανκ Κόσγκροουβ Τζούνιορ όντας απείθαρχος και προσβλητικός. Αμφότεροι οι Μάρτι και Ρουθ απολογούνται στον πατέρα του Τζούνιορ, προσφέροντας μεγαλύτερο ποσοστό κερδών ώστε να ξεχαστεί το θέμα. Του τονίζει παρόλα αυτά ότι κανένας δεν θα αγγίξει ξανά τη Ρουθ. Η Έλεν μαζί με την κόρη της, Έριν, μετακομίζουν στα Όζαρκ για το καλοκαίρι. Οι Μπερντ κάνουν συμφωνία για την αγορά ενός ακόμη καζίνο, με τον Μάρτι να πείθει τον ιδιοκτήτη να αρνηθεί. Ο Μπεν, ο μικρός αδελφός της Γουέντι κάνει μία απροσδόκητη επίσκεψη στα Όζαρκ, ενημερώνοντας την αδελφή του ότι καταζητείται. Ο Τρέβορ ενημερώνει τον Μάρτι ότι το FBI θα ελέγχει εξονυχιστικά όλες τις επιχειρήσεις που διευθύνει.
Επεισόδια 3 & 4 (23 & 24)
Οι Κάρλσονς πωλούν το καζίνο τους στους Μπερντ, έπειτα από παράνομες κινήσεις της Γουέντι με τη Ρουθ. Αρνούνται όμως να πωλήσουν το ξενοδοχείο. Ο Μάρτι και η Ρουθ δεν μπορούν να ξεπλύνουν μέσω του Μπιγκ Μάντι, καθώς η Γουέντι το κλείνει για ανακαίνιση. Η Έλεν ενημερώνει τον Μάρτι ότι ο Ναβάρο θέλει το καζίνο να είναι νόμιμη επιχείρηση. Η Γουέντι πείθει εν τέλει τον Καρλ να πωλήσουν και το ξενοδοχείο. Σε μία προσπάθεια να πείσει τη γυναίκα του, λογομαχούν με αποτέλεσμα να τη σκοτώσει κατά λάθος, σπρώχνοντάς την από μία απότομη πλαγιά. Η Γουέντι προκαλεί τη Νταρλίν να τη χτυπήσει, χρησιμοποιώντας αυτή την κίνηση κατά της στο δικαστήριο ώστε να χάσει την κηδεμονία του Ζικ. Η ειδική πράκτορας Μάια Μίλερ, προτείνει στον Μάρτι μία συμφωνία με το FBI περνώντας 18 μήνες φυλάκισης αρχικά, με τον ίδιο να δέχεται. Ο Ναβάρο ενημερώνει τη Γουέντι ότι οι συνομιλίες τους παρακολουθούνται, με τον υπαίτιο να είναι ο άντρας της. Ο Μάρτι πέφτει θύμα απαγωγής από το καρτέλ και μεταφέρεται στο Μεξικό. Ο Μπεν πληροφορείται για τις εξελίξεις και ενημερώνει όλη την υπόλοιπη οικογένεια. Η Έλεν μαθαίνει από τον Μεντόζα ότι αυτό γίνεται για να διαπιστώσουν αν ξεπλένεται χρήμα χωρίς τον Μάρτι. Η Ρουθ συστήνει ομάδα για αυτήν τη δουλειά, στην οποία συμπεριλαμβάνεται και ο Μπεν. Η Σάρλοτ αποκαλύπτει στην Έλεν ότι γνωρίζει τα πάντα, με την ίδια να την προειδοποιεί να μην πει τίποτε στην κόρη της. Μετά από πολυήμερη κράτηση σε ένα κελί, ο Μάρτι οδηγείται στον Ομάρ, στον οποίο και ξεκαθαρίζει ότι θα κάνει τη δουλειά του όπως εκείνος νομίζει καλύτερα. Την ίδια μέρα, επιστρέφει στο σπίτι του.
Επεισόδια 5 & 6 (25 & 26)
Ο Μάρτι πληροφορείται για την ομάδα της Ρουθ. Ο Ναβάρο ζητά από τη Γουέντι μία φάρμα αλόγων στο Κεντάκι. Η Έριν συνεχίζει να βλέπει τον Τομ, υπάλληλο των Κόσγκρουβ, παρά τις ενστάσεις της Σάρλοτ. Στο δικαστήριο, ο Γουάιατ υπερασπίζεται τη Νταρλίν και τελικά κρατούν τον Ζικ. Οι δύο τους αναπτύσσουν ερωτική σχέση, ενώ ο Γουάιατ προτείνει στον αδελφό του, Θρι, αν θέλει, να μείνει μαζί τους. Επίσης, πρόκειται να ξαναρχίσουν την καλλιέργεια ηρωίνης. Οι υπάλληλοι του Κόσγκροουβ κλειδώνουν τη Ρουθ στο φορτηγό τους για πλάκα. Αργότερα, ο Μπεν για αντίποινα, καταστρέφει το αμάξι του Τζούνιορ με ένα σμήνος πουλιών. Η Γουέντι μαθαίνει ότι η Μάια είναι ηθικά ακέραιος χαρακτήρας, γεγονός που θα δυσκολέψει τον Μάρτι από το να την ψαρέψει. Ωστόσο, μετά από πληροφορίες που του παρέχει η Έλεν για αυτή, θα προσποιηθεί ότι θα συνεργαστεί με την ειδική πράκτορα. Το αντίπαλο καρτέλ Λαγκούνας ευνουχίζει έναν από τους επιβήτορες, οπότε και η συμφωνία για την απόκτηση της φάρμας καταρρέει. Οι Μπερντ αποκαλύπτουν τις παράνομες δραστηριότητές τους κατά τη διάρκεια μιας συνεδρίας τους με τη Σου. Ο Μάρτι τη χρηματίζει ξανά ώστε να μην αποκαλύψει πουθενά όσα άκουσε. Οι Σάρλοτ, Τζόνα και Έριν ακολουθούν την τελευταία σε ένα πάρτι, η κατάσταση όμως ξεφεύγει και συλλαμβάνονται. Ο Θρι ενημερώνει τη Ρουθ για τη συμβίωση του αδελφού του με τη Νταρλίν. Η ίδια τον επισκέπτεται για να του μιλήσει, αλλά εκείνος της ξεκαθαρίζει ότι δεν θα κάνει πίσω. Οι Μπερντ παρακολουθούνται, και περνούν τη νύχτα στο καθιστικό. Την επομένη, η Έλεν μαθαίνει ότι τα αυτοκίνητα που τους παρακολουθούσαν έχουν έδρα το Σικάγο. Ο Μπεν και ο Τζόνα παρακολουθούν με το drone την επόμενη παράδοση χρημάτων από την εταιρεία Κόσγκροουβ στη Ρουθ. Τα ίδια μαύρα SUV που παρακολουθούσαν τους Μπερντ καταφθάνουν στο σημείο, σκοτώνουν τους άντρες του Κόσγκροουβ και καίνε τα χρήματα. Η Ρουθ κατάφερε να κρυφτεί πριν γίνει αυτό, χάρη στις οδηγίες του Μπεν.
Οι Τρέβορ και Μάια ανακρίνουν τη Ρουθ για το περιστατικό, με την ίδια να αρνείται ότι γνωρίζει οτιδήποτε. Για την επίθεση ήταν υπεύθυνο το καρτέλ Λαγκούνας. Αμφότεροι κατηγορούν τον Μάρτι ότι τακτοποίησε το θέμα καθώς γνώριζε πως ο Τομ ήταν πληροφοριοδότης τους. Ο Μάρτι αρνείται τις κατηγορίες. Η Γουέντι καθησυχάζει τον Ομάρ, λέγοντάς του ότι το σχέδιό της εξακολουθεί να είναι βιώσιμο. Ο Σαμ ανακρίνεται από τη Μάια για τις ήττες του στο καζίνο, όμως ο Μάρτι τον ηρεμεί λέγοντάς του ότι δεν θα μπλέξει πουθενά. Ο Τζούνιορ επιτίθεται σωματικά στη Ρουθ με την τελευταία να νοσηλεύεται, οπότε και ο Μάρτι κόβει τις επαφές του με τον Κόσγκροουβ, αφού αθετήθηκε η συμφωνία τους. Η Γουέντι πληροφορεί ένα πολιτικά ισχυρό άντρα, τον Άντριου Γουέιντ, για τον άτεγκτο χαρακτήρα της Μίλερ και την άρνησή της να επιληφθεί ενός σοβαρού εγκλήματος. Οι Γουάιατ και Νταρλίν εξομολογούνται για το πως πέθαναν τα αγαπημένα τους πρόσωπα. Η Έλεν προσλαμβάνει τον Νέλσον να σκοτώσει τη Σου, καθώς είναι επίφοβη με όσα γνωρίζει. Η Ρουθ ζητά από τον Μάρτι να σκοτώσει η ίδια τον Τζούνιορ, όμως αυτός αρνείται. Ο Μάρτι διαπιστώνει τη δολοφονία της Σου. Οι Έριν, Σάρλοτ και Τζόνα προσφέρουν κοινωνική εργασία, εφόσον αποφυλακίστηκαν. Ο Μάρτι προσφέρει στη Μάια, στοιχεία για μία μεγάλη οικονομική απάτη, με την ίδια να αρνείται. Η Γουέντι ενημερώνει τον Γουέιντ για αυτή την εξέλιξη, και εκείνος με τη σειρά του στην υφιστάμενη της Μάια. Ως επόμενο, η Μίλερ βγαίνει από την υπόθεση και θα σταλεί πίσω στην Ουάσιγκτον μόλις το ένταλμα έρευνας εκπνεύσει. Ο Μπεν πηγαίνει στου Κόσγκροουβ για να λογαριαστεί με τον Τζούνιορ, χωρίς να καταφέρει κάτι. Αργότερα διαπιστώνει ότι η αδελφή του είναι υπεύθυνη για το θάνατο του πατέρα της Ρουθ, και κάνει σκηνή στην πολιτική δεξίωση που έχουν διοργανώσει οι Μπερντ, χτυπώντας τον Μάρτι. Τον κλείνουν σε ψυχιατρική κλινική. Η Έλεν ανακοινώνει στον Ναβάρο ότι οι Μπερντ είναι προβληματικοί και καλό θα ήταν να βγουν από τη μέση. Εκείνος της ζητά να πράξει όπως κρίνει καλύτερα. Η Νταρλίν πείθει τον Νιξ να τον ελευθερώσει. Εκείνος το κάνει, αλλά συμφωνεί να μην συμμετέχει στις βρώμικες δουλειές της περαιτέρω. Σε κατάσταση παραφροσύνης που έχει δημιουργηθεί από την έλλειψη φαρμάκων, ο κοινωνιοπαθής Μπεν ξεσπά, και λέει όλη την αλήθεια στην Έριν σχετικά με τη μητέρα της.
Επεισόδια 9 & 10 (29 & 30)
Ο Μάρτι ζητά εξηγήσεις από τη Ρουθ για την απελευθέρωση του Μπεν από την κλινική. Όταν ο τελευταίος φθάνει στο σημείο, παραδέχεται ότι είπε τα πάντα στην Έριν για το καρτέλ. Αρχικά, η Ρουθ τον κρύβει στο σπίτι της Νταρλίν, ώστε να τον προστατεύσει. Η Έριν αφού επιβεβαιώνει ότι από τους Σάρλοτ και Τζόνα ότι ο θείος τους λέει αλήθεια, εγκαταλείπει τη μητέρα της και γυρίζει στο Σικάγο. Καθώς πλέον είναι τρωτοί, αφού ο Μπεν εξέθεσε το καρτέλ στην κόρη της Έλεν, οι Μπερντ αποφασίζουν να δείξουν στον Ναβάρο ότι είναι πιο πολύτιμοι από την Έλεν. Ο Μπεν φεύγει από της Νταρλίν, δεσμεύοντας την αγάπη του για τη Ρουθ (καθώς οι δυο τους είναι πλέον ζευγάρι). Ο Μπεν εμφανίζεται στο καζίνο και ο Μάρτι τον φυγαδεύει από τον Νέλσον. Η απότομη αύξηση των κερδών του καζίνο, οδηγεί τη Μάια την επιμήκυνση της διάρκειας των ελέγχων. Ο Μπεν δραπετεύει με τη Γουέντι, η οποία περιέρχεται σε πλήρη απόγνωση, μη γνωρίζοντας τι να κάνει ώστε να σώσει τον αδερφό της. Τελικά τον εγκαταλείπει σε ένα εστιατόριο, με τον Νέλσον να εντοπίζει την τοποθεσία τους. Ο τελευταίος σκοτώνει τον Μπεν και ο Μάρτι με τη Ρουθ καίνε το σώμα του στο αποτεφρωτήριο. Η Έλεν λέει στον Ναβάρο πως θέλει να αναλάβει τις επιχειρήσεις των Μπερντ. Η Μάια συλλαμβάνει τον Σαμ ως ύποπτο για ξέπλυμα μαύρου χρήματος. Η Ρουθ και η Γουέντι φιλονικούν σχετικά με τους θανάτους του Κέιντ και του Μπεν, κατηγορώντας την ως υπεύθυνη. Εκείνη παραδέχεται ότι έδωσε την τοποθεσία του Μπεν στον Νέλσον. Έτσι ισχυροποιούνται στο καρτέλ, ενώ συνειδητοποιούν ότι πρέπει να λήξει ο πόλεμος μεταξύ των δύο αντιπάλων. Χρησιμοποιώντας τις φωτογραφίες που τράβηξε το drone του Τζόνα, ο Μάρτι τις παρουσιάζει στη Μάια, γνωστοποιώντας της τη δράση του καρτέλ Λαγκούνας πίσω από την επίθεση στους άντρες του Κόσγκροουβ. Η Νταρλίν παίρνει εκδίκηση για τη Ρουθ τραυματίζοντας τον Τζούνιορ. Ο Τζόνα σημαδεύει με όπλο την Έλεν κατηγορώντας την για το θάνατο του θείου του, ενώ η ίδια τον αποθαρρύνει από ένα τέτοιο εγχείρημα. Η Μάια ενημερώνει τον Μάρτι ότι η Έλεν έδωσε στον Τρέβορ, ένα αντίγραφο της ομολογίας του σε αυτήν. Ο Ναβάρο προσκαλεί την Έλεν, τον Μάρτι και τη Γουέντι στη βάπτιση του γιου του (που ματαιώθηκε λόγω επίθεσης του Λαγκούνας) στο Μεξικό. Αφού μεταβούν εκεί, ο Νέλσον σκοτώνει εν ψυχρώ την Έλεν. Ο Ναβάρο ανακοινώνει στους Μπερντ την αρχή μιας νέας συνεργασίας μεταξύ τους.
4ος Κύκλος (2022)
ΜΕΡΟΣ 1ο
ΜΕΡΟΣ 2ο
1ος Κύκλος
Ο πρώτος κύκλος της σειράς έλαβε σχετικά καλές κριτικές και σημειώνοντας ένα μέτριο αποτέλεσμα με συνολική βαθμολογία από το Rotten Tomatoes να διαμορφώνεται στα 6,8/10 (70%) βάσει 69 κριτικών. Το ποσοστό του κοινού άγγιξε το 91% με βαθμολογία 4,4/5 (2736 κριτικές). Η εν λόγω ιστοσελίδα μεταξύ άλλων αναφέρει:
«Το Όζαρκ δεν έχει φθάσει ακόμη στο ίδιο επίπεδο με τις κλασικές δραματικές εγκληματολογικές σειρές, με τις οποίες θα συγκριθεί αναπόφευκτα, αλλά η ικανοποιητικά περίπλοκη πλοκή του – και μία “σφιγμένη” ερμηνεία από τον Τζέισον Μπέιτμαν, συστήνουν μεγαλύτερη δυναμική».
Στην ιστοσελίδα Metacritic, η σειρά συγκέντρωσε βαθμολογία 66/100 μέσα από 29 κριτικές.
2ος Κύκλος
Η απόδοση του δεύτερου κύκλου είναι σαφώς καλύτερη, με το Rotten Tomatoes να το αξιολογεί με ποσοστό 76% βάσει 46 κριτικών και βαθμολογία 6,6/10. Το σκορ του κοινού έφθασε στο 91% με βαθμολογία 4,3/5 (1433 κριτικές). Τα σχόλια που αφήνει η ιστοσελίδα είναι:
Στο Metacritic, η βαθμολογία διαμορφώθηκε στα 59/100 μέσα από 14 κριτικές, δίνοντας ένα σχετικά μέτριο αποτέλεσμα.
Στο IMDb, η μέση βαθμολογία των επεισοδίων διαμορφώνεται στο 8,34/10.
3ος Κύκλος
Για την τρίτη σεζόν της τηλεοπτικής σειράς, το Rotten Tomatoes απέδωσε μία πολύ ικανοποιητική βαθμολογία ποσοστού 98% βάσει 49 κριτικών, δηλαδή 8,2/10. Η βαθμολογία που απέδωσε το κοινό έχει διαμορφωθεί στο 87%, δηλαδή στο 4,2/5 (1513 κριτικές). Στην κριτική του αποθεώνει για μία ακόμη φορά την ηθοποιό Λόρα Λίνεϊ:
«Το Όζαρκ επιτέλους βρίσκει τα βήματά του στον τρίτο κύκλο, ο οποίος αυξάνει την ένταση και εστιάζει καλύτερα στην εξαιρετική ερμηνεία της Λόρα Λίνεϊ».
Όσον αφορά το Metacritic, το κοινό φαίνεται να είναι πιο ικανοποιημένο σε σχέση με τους δύο προηγούμενους κύκλους, με τελική βαθμολογία 77/100 μέσα από 12 μόλις κριτικές.
Στο IMDb, η μέση βαθμολογία των επεισοδίων ανέρχεται στο 8,56/10.
4ος Κύκλος
Ο τελευταίος κύκλος είχε θετική απήχηση στο κοινό, με το Rotten Tomatoes να το αξιολογεί με ποσοστό 86% μέσα από 63 κριτικές, δηλαδή 7,9/10. Η βαθμολογία του κοινού άγγιξε το 80%, δηλαδή 4/5 (682 κριτικές). Σύμφωνα με την κοινή γραμμή που ακολουθούν οι κριτικές των θεατών:
Στο Metacritic, οι θεατές απέδωσαν μέση βαθμολογία 78/100, μόνο με μόλις 14 κριτικές.
Τέλος, στο IMDb, ο κύκλος συγκέντρωσε μέση βαθμολογία επεισοδίων στο 8,2/10, σαφώς χαμηλότερη σε σχέση με τους προηγούμενους κύκλους, καθώς το τελευταίο επεισόδιο της σειράς, έλαβε βαθμό, 7,1/10, τον χαμηλότερο από τα 14 επεισόδια που προβλήθηκαν.
Σημείωση: Η μέση βαθμολογία στο IMDb που αναγράφεται για κάθε κύκλο επεισοδίων αποτελεί τον μέσο όρο του αθροίσματος της βαθμολογίας του καθενός επεισοδίου δια τον αριθμό του πλήθους των επεισοδίων.
Εξωτερικοί σύνδεσμοι
Κατηγορία:Τηλεοπτικές σειρές Netflix Κατηγορία:Δράμα Κατηγορία:Έγκλημα Κατηγορία:Θρίλερ
Ο άλλος μου εαυτός
Το Ο άλλος μου εαυτός (αγγλικά: Splitting Adam) είναι αμερικανική κωμική τηλεοπτική ταινία επιστημονικής φαντασίας, η οποία προβλήθηκε στις 16 Φεβρουαρίου 2015. Στην Ελλάδα, η ταινία προβλήθηκε στις 29 Νοεμβρίου 2015. Στην ταινία πρωταγωνιστούν οι Τζέις Νόρμαν, Τζακ Γκρίφο και Ιζαμπέλα Μόνερ.
Πλοκή
Μετά από ένα ατύχημα με ένα μυστηριώδες σολάριουμ του θείου του, ο Άνταμ λύνει όλα του τα προβλήματά με κλόνους. Με τη βοήθεια τής νέας του δημιουργίας, ο Άνταμ ξεκινάει ένα συναρπαστικό καλοκαίρι με μία επική βουτιά.
Εξωτερικοί σύνδεσμοι
Κατηγορία:Ταινίες του Nickelodeon Κατηγορία:Τηλεταινίες Κατηγορία:Ταινίες του 2015 Κατηγορία:Καναδικές ταινίες Κατηγορία:Καναδικές κωμικές ταινίες Κατηγορία:Αμερικανικές ταινίες Κατηγορία:Αμερικανικές κωμικές ταινίες
Ζονατάν Ταμπού
Ο Ζονατάν Ταμπού (γαλλικά: Jonathan Tabu) (γενν. 7 Οκτωβρίου 1985) είναι Βέλγος, με καταγωγή από τη Λαϊκή Δημοκρατία του Κονγκό, επαγγελματίας καλαθοσφαιριστής, ο οποίος αγωνίζεται ως πόιντ γκαρντ/σούτινγκ γκαρντ για τη Λίμπουρχ Γιουνάιτεντ. Εκπροσωπεί την Εθνική Βελγίου σε διεθνείς διοργανώσεις.
Επαγγελματική σταδιοδρομία
Το 2004, ο Ταμπού αγωνίστηκε με την Σπιρού Σαρλερουά, με την οποία τρία πρωταθλήματα Βελγίου και έπαιξε και στο ULEB Cup/EuroCup.
Το 2010, ο Ταμπού υπέγραψε με την ιταλική Καντού. Την σεζόν 2011–12 έπαιξε ως δανεικός στη Βανόλι Κρεμόνα. Τη σεζόν 2012–13 έπαιξε στην EuroLeague με την Καντού, όπου στις 11 Νοεμβρίου σημείωσε 17 πόντους (ρεκόρ καριέρας στη διοργάνωση) απέναντι στον Παναθηναϊκό.
Για τη σεζόν 2013–14, ο Ταμπού υπέγραψε στην ισπανική Σαραγόσα.
Στις 4 Αυγούστου 2014, ο Ταμπού υπέγραψε συμβόλαιο με την Άλμπα Βερολίνου. Στις 28 Απριλίου 2015, άφησε την Άλμπα και υπέγραψε στην ιταλική Εμπόριο Αρμάνι Μιλάνο για το υπόλοιπο της σεζόν 2014-15.
Στις 28 Ιουλίου 2015, ο Ταμπού υπέγραψε με τη Φουενλαμπράδα. Ένα χρόνο αργότερα, μετακόμισε στην Μπιλμπάο Μπασκέτ.
Στις 2 Νοεμβρίου 2018, υπέγραψε με τη γαλλική Λε Μαν Σαρτ Μπασκέτ.
Στις 2 Ιουλίου 2019, υπέγραψε με την επίσης γαλλική ΕΣΣΜ Λε Πορτέλ.
Στις 21 Ιουλίου 2020, υπέγραψε με την ισπανική Μανρέσα, με την οποία είχε μέσο όρο 7,3 πόντους και 3,5 ασίστ ανά παιχνίδι. Στις 8 Δεκεμβρίου 2021, υπέγραψε με την Σαμπάν Σαλόν-Ρανς, με την οποία είχε μέσο όρο 3,0 πόντους, 3,5 ασίστ και 1,3 ριμπάουντ ανά παιχνίδι σε τέσσερα παιχνίδια.
Στις 3 Φεβρουαρίου 2022, υπέγραψε με τη βελγική Λίμπουρχ Γιουνάιτεντ.
Εθνική ομάδα
Ο Ταμπού εκπροσώπησε το Βέλγιο στο Ευρωμπάσκετ 2015, όπου το Βέλγιο έχασε από την Ελλάδα στους προημιτελικούς με 75–54. Σε 6 παιχνίδια, είχε μέσο όρο 10,0 πόντους, 2,3 ριμπάουντ και 2,5 ασίστ.
Ο Ταμπού έπαιξε επίσης στο Ευρωμπάσκετ 2022. Την 1η Σεπτεμβρίου, σημείωσε το νικηφόρο τρίποντο στη νίκη του Βελγίου με 79–76 στην παράταση επί της Γεωργίας.
Εξωτερικοί σύνδεσμοι
Κατηγορία:Βέλγοι καλαθοσφαιριστές Κατηγορία:Καλαθοσφαιριστές από τη Λαϊκή Δημοκρατία του Κονγκό Κατηγορία:Πόιντ γκαρντ Κατηγορία:Σούτινγκ γκαρντ Κατηγορία:Βέλγοι με καταγωγή από τη Λαϊκή Δημοκρατία του Κονγκό Κατηγορία:Καλαθοσφαιριστές Εθνικής Βελγίου Κατηγορία:Καλαθοσφαιριστές Ευρωμπάσκετ 2011 Κατηγορία:Καλαθοσφαιριστές Ευρωμπάσκετ 2013 Κατηγορία:Καλαθοσφαιριστές Ευρωμπάσκετ 2015 Κατηγορία:Καλαθοσφαιριστές Ευρωμπάσκετ 2017 Κατηγορία:Καλαθοσφαιριστές Ευρωμπάσκετ 2022 Κατηγορία:Καλαθοσφαιριστές Σπιρού Σαρλεουά Κατηγορία:Καλαθοσφαιριστές Πρωταθλήματος Βελγίου Κατηγορία:Καλαθοσφαιριστές Παλλακανέστρο Καντού Κατηγορία:Καλαθοσφαιριστές Λέγκα Μπάσκετ Σέριε Α Κατηγορία:Καλαθοσφαιριστές Γκουερίνο Βανόλι Μπάσκετ Κατηγορία:Καλαθοσφαιριστές Μπάσκετ Σαραγόσα Κατηγορία:Καλαθοσφαιριστές Πρωταθλήματος Ισπανίας Κατηγορία:Καλαθοσφαιριστές Άλμπα Βερολίνου Κατηγορία:Καλαθοσφαιριστές Πρωταθλήματος Γερμανίας Κατηγορία:Καλαθοσφαιριστές Ολίμπια Μιλάνου Κατηγορία:Καλαθοσφαιριστές Μπαλονθέστο Φουενλαμπράδα Κατηγορία:Καλαθοσφαιριστές Μπιλμπάο Κατηγορία:Καλαθοσφαιριστές Λε Μαν Σαρτ Μπασκέτ Κατηγορία:Καλαθοσφαιριστές Πρωταθλήματος Γαλλίας Κατηγορία:Καλαθοσφαιριστές ΕΣΣΜ Λε Πορτέλ Κατηγορία:Καλαθοσφαιριστές Μανρέσα Κατηγορία:Καλαθοσφαιριστές Σαμπάν Μπασκέτ Κατηγορία:Καλαθοσφαιριστές Λίμπουρχ Γιουνάιτεντ
Διοργανώσεις Ε.Π.Σ. Γρεβενών 2017–18
Για την περίοδο 2017–18, η Ένωση Ποδοσφαιρικών Σωματείων Γρεβενών είναι η διοργανώτρια αρχή, υπεύθυνη για τη διεξαγωγή των καθιερωμένων ποδοσφαιρικών διοργανώσεων, του πρωταθλήματος και του κυπέλλου, στο νομό Γρεβενών.
Η πρωταθλήτρια της ΕΠΣ Γρεβενών έχει τη δυνατότητα να κερδίσει την άνοδο στη Γ΄ Εθνική ερασιτεχνική κατηγορία.
Ο θεσμός του κυπέλλου, αποτελεί ταυτόχρονα την πρώτη φάση του Κυπέλλου Ερασιτεχνών της ΕΠΟ. Η ομάδα που ανακηρύσσεται κυπελλούχος ΕΠΣ Γρεβενών, αποκτά το δικαίωμα συμμετοχής στο Κύπελλο Ερασιτεχνών.
Πρωτάθλημα
Η δομή του πρωταθλήματος της Ε.Π.Σ. Γρεβενών είναι η εξής:
Α΄ Κατηγορία
Στα μπαράζ ανόδου η ομάδα των Γρεβενά Αεράτα νίκησε δύο φορές (1-0 εκτός έδρας και 3-0 εντός) τον ΑΟ Σειρήνα και κέρδισε την άνοδο στη Γ' Εθνική Κατηγορία * Ο Τελικός Πίνακας βαθμολογίας θα επικυρωθεί από την ΕΠΣ Γρεβενών, όπου εκκρεμεί η  αφαίρεση βαθμών από το σωματείο ΑΕ ΠΟΝΤΙΩΝ ΑΕΠ και του Άρη  Καρπερού
Β΄ Κατηγορία
Στη Β Κατηγορία συμμετείχαν 7 σύλλογοι. Το πρωτάθλημα κατέκτησε ο Κτηνοτροφικός Αστέρας Καληράχης. Καθώς την επόμενη περίοδο το πρωτάθλημα διεξήχθη σε μία μόνο κατηγορία, την Α, όλες οι ομάδες ουσιαστικά προβιβάστηκαν σ'αυτή.
Κύπελλο
Στο θεσμό του κυπέλλου συμμετέχουν τα σωματεία της Ε.Π.Σ. Γρεβενών.
Κυπελλούχος αναδείχθηκε ο Πυρσός Γρεβενών νικώντας τον ΑΣ Ταξιάρχη (1-4), τα Γρεβενά Αεράτα (1-3), τον Άρη Καρπερού (2-0) και την ΑΕ Ποντίων Βατολάκκου στον τελικό.
Εξωτερικοί σύνδεσμοι
Κατηγορία:Ε.Π.Σ. Γρεβενών Κατηγορία:Εγχώρια ποδοσφαιρικά πρωταθλήματα 2017–2018 Κατηγορία:Εγχώρια ποδοσφαιρικά κύπελλα 2017-2018
Γρηγόρης Γλιγλής
Ο Γρηγόρης Γλιγλής είναι ζωγράφος και παραγωγός βιολογικού ελαιόλαδου από τη Λέσβο. Γεννήθηκε στη Μυτιλήνη το 1965, αλλά είναι μεγαλωμένος στην Αθήνα. Σήμερα ζει και εργάζεται στο Σκόπελο Λέσβου.
Βιογραφία
Ο Γρηγόρης Γλιγλής έχει καταφέρει να συνδυάσει την αγροτική ζωή με τη ζωγραφική. Το 1978 συνδέεται φιλικά με τον ζωγράφο Θάνο Κουτσοτάσιο και αποκτά τις πρώτες γνώσεις του επάνω στο ελεύθερο σχέδιο και στο χρώμα. Κατόπιν συνεχίζει στo τμήμα ζωγραφικής στη Σχολή του Γιώργου Κουπλάκα. Παράλληλα σπουδάζει Μηχανικός Ηλεκτρολόγος στο Πολυτεχνείο.
Έργο
Παρουσιάζει σε ηλικία 18 ετών τα έργα του για πρώτη φορά. Από το 1983 έχει πραγματοποιήσει δώδεκα συλλογικές εκθέσεις σε Ρόδο, Μυτιλήνη, Κύπρο, στην γκαλερί "Ηλιοτρόπιο" στην Αθήνα, στη Γερμανία και οκτώ ομαδικές. Το 2007 εκθέτει τα έργα του στο Επιμελητήριο Λέσβου μαζί με τον Αλέξανδρο Βακιρτζή.
Πηγές
Κατηγορία:Έλληνες ζωγράφοι
Νομός Τρικάλων
thumb|right|270px|O Ναός της Κοιμήσεως της Θεοτόκου, στην Καλαμπάκα Ο νομός Τρικάλων ήταν ένας από τους 51 νομούς της Ελλάδας και ανήκε γεωγραφικά αλλά και διοικητικά στην περιφέρεια της Θεσσαλίας. Καταργήθηκε το 2011 και αντικαταστάθηκε από την Περιφερειακή Ενότητα Τρικάλων ως αποτέλεσμα του Προγράμματος Καλλικράτης
Συγκεκριμένα ήταν ένας από τους τέσσερις νομούς της Θεσσαλίας. Είχε έκταση 3.376 τ.χλμ. και πληθυσμό 139.566 κατοίκους (απογραφή 2021). Πρωτεύουσα του νομού ήταν τα Τρίκαλα με πληθυσμό 85.653 κατοίκους σύμφωνα με την απογραφή του 2021.
Ιστορία
Ο νομός κατοικείται από τα πανάρχαια χρόνια. Παλαιολιθικά δείγματα κατοίκησης έχουν εξακριβωθεί στο σπήλαιο της Θεόπετρας, όπου βρέθηκαν εργαλεία της Μέσης και Ανώτερης Παλαιολιθικής, αλλά και της Μεσολιθικής περιόδου (περίπου 130,000 - 8,000 π.Χ.). Το σπήλαιο συνέχισε να κατοικείται ως το τέλος της Νεολιθικής Εποχής με αρχές Χαλκοκρατίας (2800 π.Χ.), οπότε και εγκαταλείφθηκε. Βρέθηκαν κομμάτια από αγγεία της Αρχαιότερης Νεολιθικής Εποχής (6000 - 5000 π.Χ.) με εμπίεστες νυχιές και γραπτά της Μέσης Νεολιθικής (5000 - 4000 π.Χ.). Νεολιθικού ενδιαφέροντος θέσεις έχουν εντοπιστεί επίσης κοντά στο χωριό Μεγάλο Κεφαλόβρυσο, 9 χλμ ΒΔ από τα Τρίκαλα, ενώ στο Ζάρκο βρέθηκε πήλινο πρόπλασμα σπιτιού, με ειδώλια, προσφορά σε θεμελίωση κατοικίας (Νεότερης Νεολιθικής Εποχής, 5η χιλιετία π.Χ.). Η πρωτεύουσα του νομού συνδέεται με θεότητες της ιατρικής, όπως η νύμφη Τρίκκη. Προστάτιδα της υγείας και της ιατρικής, γεννήθηκε στις όχθες του Ληθαίου και έδωσε το όνομά της στην πόλη. Βασιλιάς της Τρίκκης ήταν ο γιατρός Ασκληπιός που θεωρείται τέκνο της πόλης. Συνέλεγε τα θεραπευτικά βότανά του στο όρος Κερκέτιο (Κόζιακας). Το Ασκληπιείο της Τρίκκης ήταν από τα αρχαιότερα. Η Τρίκκη πήρε μέρος στον Τρωικό Πόλεμο μαζί με την Οιχαλία και την Ιθώμη (σημερινό Φανάρι Καρδίτσας) με τριάντα και πλέον πλοία, με ηγέτες τα παιδιά του Ασκληπιού, Μαχάων και Ποδαλείριος, που ήταν ξακουστοί γιατροί επίσης.
Στους Αρχαϊκούς Χρόνους (700 - 478 π.Χ.), ο οργανωτής της Θεσσαλίας Αλεύας Πυρρός καθιέρωσε την τετραρχία. Το κράτος Εστιαιώτις ή Ίστιαιώτις απλωνόταν στα όρια του σημερινού νομού Τρικάλων. Η ονομασία, όπως περιγράφει ο Στράβων, οφείλεται στην εγκατάσταση αποίκων από την Ιστιαία της Εύβοιας.
Σπουδαίες πόλεις στην αρχαιότητα ήταν η Τρίκκη και το Αιγίνιον (σημερινή Καλαμπάκα). Η όλη περιοχή ήταν πυκνοκατοικημένη, κυρίως γύρω από το ποτάμι. Όπως δείχνουν λείψανα οχυρώσεων και ευρήματα, αλλά και φιλολογικές αναφορές. Γνωστές πόλεις ήταν επίσης η Οιχαλία, ο Ζάρκος, ο Άτραξ κοντά στο χωριό Πηνειάς, η Φαρκαδών κοντά στον Άτρακα, το Πελινναίο κοντά στο χωριό Πετρόπορος, η Φαλώρεια κοντά στο χωριό Μεγάρχη, η Πιάλεια, το Ποίτνειο κοντά στο χωριό Άγιος Προκόπιος, οι Γόμφοι κοντά στο Μουζάκι Καρδίτσας και τέλος η Οξύνεια.
Το 480 π.Χ. οι πόλεις υποτάχθηκαν στους Πέρσες, στην εκστρατεία εναντίον των Ελλήνων. Στη νομισματική ένωση των Θεσσαλών, γύρω στα 470 π.Χ., περιλαμβάνονται η Τρίκκη και η Φαρκαδών, ενώ το Πελινναίον που ήταν με τη Λάρισα έκοψε δικό του νόμισμα. Το 378 π.Χ. ενώθηκαν με τις άλλες θεσσαλικές πόλεις υπό τον Ιάσονα των Φερών. Το 352 π.Χ. ολόκληρη η Θεσσαλία ενώθηκε με το κράτος του Φιλίππου Β' της Μακεδονίας και το 324 π.Χ. ακολούθησε το Μέγα Αλέξανδρο στην εκστρατεία εναντίον των Περσών.
Με την επικρότηση των Ρωμαίων το 197 π.Χ. η περιοχή της Τρίκκης γνώρισε καταστροφές και ερημώσεις από τις συγκρούσεις Ρωμαίων και Μακεδόνων. Ήταν η μόνη ελληνική δύναμη που αντιστάθηκε πεισματικά, με το Φίλιππο Ε' και το γιο του Περσέα, ο οποίος έδωσε την τελευταία ατυχή μάχη στην Πύδνα το 167 π.Χ.
Ο νομός Τρικάλων δέχτηκε νωρίς το χριστιανισμό. Από τον 1ο κιόλας αιώνα επικράτησε η νέα θρησκεία, η οποία εδραιώθηκε με το πέρασμα των επόμενων αιώνων( 4ο, 5ο και 6ο), χτίζοντας τους ναούς στη ίδια θέση με τους αρχαίους και χρησιμοποιώντας τα υλικά τους, όπως στην Τρίκκη, στο Αιγίνιο, στο Ζάρκο. Στα Βυζαντινά Χρόνια η Τρίκκη ονομάστηκε Τρίκαλα και το Αιγίνιο, Σταγοί. Η περιοχή δέχτηκε επιθέσεις από τους εχθρούς της βυζαντινής αυτοκρατορίας (Γότθοι το 396, Ούννοι το 447, Σλάβοι το 577, Σαρακηνοί το 904, Νορμανδοί το 1081). Με την κατάληψη της Κωνσταντινούπολης από τους ελευθερωτές των Αγίων Τόπων, Σταυροφόρους της Δ' Σταυροφορίας, το 1204. επιβλήθηκε η Φραγκοκρατία. Ο νομός Τρικάλων σύντομα επανήλθε στους Βυζαντινούς (1210-12) του Μιχαήλ Άγγελου Κομνηνού Α' Δούκα, στο Δεσποτάτο της Ηπείρου και αργότερα στο βυζαντινό κράτος, με την επανασύσταση, το 1216. Το εξασθενημένο Βυζάντιο αδυνατούσε να υπερασπιστεί τις επαρχίες του. Από τις αρχές του 14ου αι. νέοι επιδρομείς μαστίζουν την περιοχή, κυρίως Αλβανοί, ενώ οι Σέρβοι του Στέφανου Δουσάν (1331- 1355) κατέλαβαν τη δυτική Θεσσαλία (1348-1371). Δεσπότης της Ηπείρου με έδρα τα Τρίκαλα ορίστηκε ο ετεροθαλής αδελφός του Στέφανου Δουσάν, Συμεών Ούρεσης. Υπήρξε ο τελευταίος Σέρβος διοικητής της Θεσσαλίας, μετά το θάνατο του Στέφανου. Συγγενής της οικογένειας των Φιλανθρωπινών, εγκατέλειψε νωρίς (1381) την εξουσία και έγινε μοναχός. Με το όνομα Ιωάσαφ ίδρυσε το Μεγάλο Μετέωρο, με τον Αθανάσιο Μετεωρίτη.
Στους βράχους των Μετεώρων κατέφυγαν ερημίτες από τον 11ο αιώνα, οι οποίοι με την εισβολή των Τούρκων (1393) αυξήθηκαν και δημιούργησαν πολιτεία ολόκληρη με περισσότερα από είκοσι μοναστήρια. Αιτία η καταπίεση, η βαριά φορολογία και η εξαθλίωση των Ελλήνων, καθώς οι εύφορες εκτάσεις πέρασαν στα χέρια των κατακτητών. Πολλοί κάτοικοι κατέφυγαν σε ορεινές δυσπρόσιτες περιοχές, απολαμβάνοντας την ελευθερία τους. Η οικοτεχνία άνθησε τους τελευταίους ιδίως αιώνες, από τα τέλη του 17ου ως τις αρχές του 19ου αι. Ονομαστά ήταν τα δέρματα και τα μάλλινα υφαντά των Τρικάλων, τα βαμβακερά του Ζάρκου, τα μεταξωτά της Καλαμπάκας.
Στα Τρίκαλα λειτούργησε η περίφημη Σχολή Τρίκκης από το 1543 έως το 1854, με μικρές διακοπές, στον παλαιό ναό της Αγίας Επισκέψεως, όπου δίδαξαν ονομαστοί δάσκαλοι. Το 1856 μεταφέρθηκε μαζί με τη βιβλιοθήκη στο μοναστήρι του Αγίου Βησσαρίωνα ή Δούσικο και ονομάστηκε Ελληνική Σχολή. Τα Τρίκαλα ελευθερώθηκαν το 1881, αλλά μετά τον ατυχή πόλεμο του 1897 περιήλθαν ξανά στους Τούρκους ως το 1898, που ελευθερώθηκαν οριστικά, ύστερα από επαναστάσεις, αγώνες και θυσίες αιώνων. Μεγάλη μορφή του αγώνα υπήρξε ο παπαΘύμιος Βλαχάβας (1808). Το χωριό Γριζάνο (πρώην Γκριζάνο ή Βλυζάνο ονομασμένο έτσι προς τιμήν του βασιλέα Βλύζα της περιοχής εκείνης ) αποτέλεσε τα σύνορα της ελεύθερης Ελλάδος από το 1898 έως το 1911.
Γεωγραφία και κλίμα
Ο Ν. Τρικάλων είναι ο δεύτερος σε έκταση και ο τρίτος σε πληθυσμό από τους τέσσερις νομούς της Θεσσαλίας. Κατέχει το βορειοδυτικό τμήμα της Θεσσαλίας. Συνόρευε με τους νομούς Γρεβενών (βόρεια), Λάρισας (ανατολικά), Καρδίτσας (νότια), Άρτας και Ιωαννίνων (δυτικά). Ο νομός Τρικάλων έχει έκταση 3.367 χλμ. Το 72% των εδαφών του είναι ορεινό, το 11% ημιορεινό και το 17% πεδινό. Ο πληθυσμός του νομού Τρικάλων ήταν κατά το 2001, 139.548 κάτοικοι.
Ο Νομός Τρικάλων είναι ο περισσότερο ορεινός της Θεσσαλίας και περιβάλλεται στις τρεις πλευρές του από βουνά. Στα ανατολικά υψώνεται ο Τίτανος (693 μ.) και τα βουνά του Ζάρκου, που διαχωρίζουν το νομό από το νομό της Λάρισας. Βόρεια βρίσκονται τα Αντιχάσια, με ψηλότερες κορυφές την Οξυά (1.416 μ.) και τα Μετερίζια (1.381 μ.) Βόρεια, στα σύνορα με το νομό Γρεβενών, βρίσκονται τα Χάσια (ψηλότερες κορυφές Κράτσοβο 1.554 μ. και Ορθοβούνι l.l06 μ.). Δυτικά υπάρχει ο ορεινός όγκος της νότιας Πίνδου, που καταλαμβάνει αρκετά μεγάλο τμήμα του νομού. Συγκεκριμένα στα σύνορα με το νομό Ιωαννίνων υψώνονται οι κορυφές Άσπρα Λιθάρια (1.823 μ.) και Κατάρα (l.705 μ.). (Διαμέσου αυτής γίνεται η επικοινωνία μεταξύ Θεσσαλίας - Hπείρoυ). Νοτιότερα βρίσκονται τα βουνά Λάκμος (Περιστέρι 2.295 μ.), Τζουμέρκα (2.429 μ.).
Τα βασικά ποτάμια του νομού είναι είτε nαραπόταμοι του Πηνειού (Μαλακασιώτης, Μουργκάνης, Ληθαίος, Παλαιοχωρίτης, Αγιαμονιώτης, Νεοχωρίτικος, Πορταϊκός), είτε παραπόταμοι του Αχελώου ή Ασnροπόταμου. Ας σημειωθεί ότι οι δύο μεγάλοι αυτοί ποταμοί πηγάζουν ουσιαστικά από το ίδιο το σημείο, στο ΒΔ άκρο του νομού Τρικάλων (από όπου πηγάζουν επίσης ο Αώος και ο Άραχθος).
Το κλίμα του νομού Τρικάλων είναι ηπειρωτικό, με δριμύ κρύο το χειμώνα και εξαιρετικά ζεστό καλοκαίρι. Η μέση ετήσια θερμοκρασία είναι 16-17 C στα πεδινά και χαμηλότερη στα ορεινά.
Πόλεις και οικισμοί
Ο νομός χωριζόταν σε 23 δήμους και 3 κοινότητες. Πρωτεύουσα και μεγαλύτερη πόλη του νομού είναι τα Τρίκαλα, με πληθυσμό 61.653 κατοίκους (απογραφή 2011). Είναι εμπορικό, βιομηχανικό, διοικητικό και εκκλησιαστικό κέντρο. Επόμενες σε πληθυσμό πόλεις είναι οι Καλαμπάκα, Οιχαλία, Πύλη, Φαρκαδόνα. Μεγάλα χωριά είναι τα Μ. Καλύβια, το Κεφαλόβρυσο, οι Γόμφοι, το Γριζάνο κλπ.
Οικονομία
Η οικονομία του Ν. Τρικάλων είναι κυρίως αγροτική. Στα πεδινά μέρη καλλιεργούνται δημητριακά και λαχανικά με χρήση σύγχρονων αγροτικών μέσων. Ανεπτυγμένη είναι και η εκτροφή ζώων, ιδιαίτερα βοοειδών, η οποία έχει δημιουργήσει αντίστοιχες βιομηχανίες γάλακτος. Ο δασικός πλούτος αποτελεί μία άλλη σημαντική οικονομική πηγή για τον νομό. Σημαντικό ρόλο έχει αρχίσει να παίζει ο τουρισμός και οι υπηρεσίες, αφού τα τελευταία χρόνια ο νομός δέχεται μεγάλο αριθμό επισκεπτών όλο τον χρόνο.
Τουρισμός
Ο νομός Τρικάλων είναι από τους δημοφιλέστερους τουριστικούς προορισμούς στο ηπειρωτικό τμήμα της Ελλάδας. Εκτιμάται ότι περίπου ένα εκατομμύριο τουρίστες (Έλληνες και μη) τον επισκέπτονται τόσο τους θερινούς αλλά κυρίως τους χειμερινούς μήνες. Κυριότεροι τουριστικοί προορισμοί τα Μετέωρα και η πόλη της Καλαμπάκας, η πόλη των Τρικάλων, οι παραδοσιακοί οικισμοί του ορεινού όγκου του νομού καθώς και το χιονοδρομικό κέντρο που λειτουργεί στο Περτούλι. <3
Φραντσίσκα Σιεντλίσκα
Η Μάρια Φραντσίσκα Σιεντλίσκα (πολωνικά: Maria Franciszka Siedliska) (12 Νοεμβρίου 1842 – 21 Νοεμβρίου 1902), γνωστή και με το θρησκευτικό της όνομα Μαρία του Ιησού του Καλού Ποιμένα, ήταν Πολωνή Ρωμαιοκαθολική μοναχή και ιδρύτρια των Αδελφών της Ιεράς Οικογένειας της Ναζαρέτ. Στην παιδική ηλικία, η Σιεντλίσκα ήταν αδιάφορη για την πίστη της, αλλά αφού ένας τοπικός ιερέας την προσηλύτισε, αντιλήφθηκε ένα κάλεσμα στη θρησκευτική ζωή στην οποία οι γονείς της αντιτάχθηκαν. Ωστόσο, ο θάνατος του πατέρα της το 1870 της έδωσε τη δυνατότητα να ακολουθήσει το επάγγελμά της. Το 1873 αποφάσισε να ιδρύσει μια θρησκευτική εκκλησία που έλαβε την ευλογία του Πάπα Πίου Θ΄, προτού ιδρύθηκε κατά τη διάρκεια της Έλευσης το 1875. Η Σιεντλίσκα επέκτεινε την εκκλησία της από τη Ρώμη στην πατρίδα της, την Πολωνία και αλλού, συμπεριλαμβανομένης της Μεγάλης Βρετανίας, της Γαλλίας και των ΗΠΑ, όπου τις επισκέφτηκε κατά τη διάρκεια των εκτεταμένων ταξιδιών της.
Η διαδικασία αγιοποίησης για την αείμνηστη μοναχή άνοιξε το 1941 υπό τον Πάπα Πίο ΙΒ΄. Ανακηρύχθηκε Υπηρέτρια του Θεού και στη συνέχεια επιβεβαιώθηκε ότι έζησε μια ζωή ηρωικής αρετής. Ονομάστηκε Σεβάσμια στις 29 Απριλίου 1980 και το 1989 ο Πάπας Ιωάννης Παύλος Β΄ την αγιοποίησε.
Βιογραφία
Η Φραντσίσκα Σιεντλίσκα γεννήθηκε στις 12 Νοεμβρίου 1842. Ήταν το μεγαλύτερο παιδί των μελών της Σλάχτα, Άντολφ Άνταμ Σιεντλίσκι και Τσετσίλια Μαριάννα Μοράφσκα, εβραϊκής καταγωγής, στο χωριό Ροσκόβα Βόλα της Πολωνίας.
Έλαβε ιδιωτική εκπαίδευση σε ένα νοικοκυριό αδιάφορο για την πίστη, μέχρι που συνάντησε τον ζηλώτα Φραγκισκανό Καπουτσίνο ιερέα, Λεάντερ Λέντζιαν, ο οποίος την προετοίμασε για την Πρώτη Κοινωνία της την 1η Μαΐου 1855, όταν αποφάσισε να προσφέρει τον εαυτό της στον Θεό. Είχε γνωρίσει τον ιερέα στη Βαρσοβία σε μια εκδήλωση που φιλοξενούσε ο παππούς της το Νοέμβριο του 1854. Η Σιεντλίσκα ήθελε να ακολουθήσει ένα θρησκευτικό επάγγελμα γύρω στο 1860, αλλά οι γονείς της αντιτάχθηκαν στην ιδέα. Ο πατέρας της είπε ότι θα προτιμούσε να τη δει νεκρή παρά να γίνει καλόγρια. Το 1860 μετακόμισε με τους γονείς της στην Ελβετία και στη συνέχεια πήγε στην Πρωσία και στη Γαλλία. Η εύθραυστη υγεία της οδήγησε τους γονείς της να αναζητήσουν θεραπεία για αυτήν στο Μουράνο και στις Κάννες, πριν η οικογένεια επιστρέψει στην Πολωνία το 1865.
Η Σιεντλίσκα πέθανε στη Ρώμη στις 21 Νοεμβρίου 1902 από οξεία περιτονίτιδα, που υπέφερε για έξι ημέρες. Τα λείψανά της θάφτηκαν στο Κάμπο Βεράνο στις 24 Νοεμβρίου και μεταφέρθηκαν στις 9 Ιουλίου 1953 στο μητρικό σπίτι του τάγματος στη Via Machiavelli 18. Στις 29 Σεπτεμβρίου 1966 μεταφέρθηκαν ξανά στο νέο αρχηγείο του τάγματος στη Via Nazareth 400. Το τάγμα της αριθμεί περισσότερους από 1.500 θρησκευτικούς και κυμαίνεται από μέρη όπως το Ισραήλ μέχρι την Αυστραλία. Το τάγμα της έλαβε παπικό επαινετικό διάταγμα από τον Πάπα Λέοντα ΙΓ΄ την 1η Σεπτεμβρίου 1896 και στη συνέχεια οριστική παπική έγκριση από τον Πάπα Πίο ΙΑ΄ στις 4 Ιουνίου 1923. Το 2005 υπήρχαν 152 σπίτια με 1.490 θρησκευόμενους, αλλά το 2015 ο αριθμός έπεσε στους 1.300.
Αγιοποίηση
Η διαδικασία της αγιοποίησής της ξεκίνησε στη Ρώμη με μια ενημερωτική διαδικασία που εγκαινίασε ο Καρδινάλιος Μπαζίλιο Πομπίλι στις 4 Απριλίου 1922 και αργότερα έκλεισε τον Ιανουάριο του 1928. Μαρτυρίες συλλέχθηκαν από το Παρίσι, το Λονδίνο και από το Σικάγο λόγω των εκτεταμένων αποστολών της σε εκείνα τα μέρη. Τα γραπτά της έλαβαν την έγκριση των θεολόγων στις 27 Νοεμβρίου 1937, οι οποίοι διαπίστωσαν ότι τα πνευματικά της γραπτά δεν αντίκεινται στο επίσημο δόγμα. Η επίσημη εισαγωγή στην υπόθεση έγινε υπό τον Πάπα Πίο ΙΒ΄ στις 5 Φεβρουαρίου 1941 και ως αποτέλεσμα έλαβε τον τίτλο της Υπηρέτριας του Θεού. Ο Καρδινάλιος Φραντσέσκο Μαρκέτι Σελβατζάνι επέβλεψε την αποστολική διαδικασία από τις 6 Ιουνίου 1941 έως τις 6 Μαρτίου 1946, με πρόσθετες μαρτυρίες που προέρχονταν και πάλι από μέρη που είχε επισκεφτεί κατά τη διάρκεια της ζωής της. Η Ιερά Εκκλησία των Τελετών επικύρωσε τις προηγούμενες διαδικασίες στις 2 Μαρτίου 1952 και η Εξέταση για τους Σκοπούς των Αγίων και οι σύμβουλοί τους συναντήθηκαν και ενέκριναν τον σκοπό της στις 21 Ιουνίου 1979. Μόνο η δεύτερη το ενέκρινε αργότερα στις 22 Φεβρουαρίου 1980. Ο Πάπας Ιωάννης Παύλος Β΄ επιβεβαίωσε τη ζωή της ηρωικής αρετής και την ονόμασε Σεβάσμια στις 29 Απριλίου 1980.
Το θαύμα που χρειαζόταν για την αγιοποίηση διερευνήθηκε στη Βαρσοβία σε μια επισκοπική διαδικασία υπό την επίβλεψη του Καρδινάλιου Γιούζεφ Γκλεμπ από τις 21 Φεβρουαρίου έως τις 9 Ιουνίου 1986. Η ΕΣΑ επικύρωσε αυτή τη διαδικασία στη Ρώμη στις 21 Νοεμβρίου 1986, πριν την εγκρίνει ένα ιατρικό συμβούλιο στις 18 Νοεμβρίου 1987. Οι θεολόγοι συμφώνησαν επίσης με αυτό στις 15 Απριλίου 1988, όπως και η ΕΣΑ στις 5 Ιουλίου 1988 πριν ο Ιωάννης Παύλος Β΄ δώσει την τελική έγκριση που απαιτείται για αυτό την 1η Σεπτεμβρίου 1988. Ο Ιωάννης Παύλος Β΄ αγιοποίησε τη Σιεντλίσκα στις 23 Απριλίου 1989.
Εξωτερικοί σύνδεσμοι
Κατηγορία:Πολωνές μοναχές Κατηγορία:Πολωνοί εβραϊκής καταγωγής Κατηγορία:Οσιοποιήσεις από τον Πάπα Ιωάννη Παύλο Β΄
Συμμετοχή της Ανγκόλας στους Ολυμπιακούς Αγώνες
Η Ανγκόλα μετέχει ως ανεξάρτητο κράτος στους Ολυμπιακούς Αγώνες από το 1980.
Γενικές πληροφορίες
Η πρώτη αίτηση της Ανγκόλας για Ολυμπιακή αναγνώριση απορρίφθηκε στη σύνοδο της Διεθνούς Ολυμπιακής Επιτροπής το 1975 στη Λωζάνη. Μετά την ίδρυση της Εθνικής Ολυμπιακής Επιτροπής της χώρας στις 17 Φεβρουαρίου 1979, της χορηγήθηκε προσωρινή αναγνώριση από την Εκτελεστική Επιτροπή της ΔΟΕ τον Οκτώβριο του 1979 στη Ναγκόγια. Η πλήρης αναγνώριση ακολούθησε στις 12 Φεβρουαρίου 1980, σε σύνοδο στο Λέικ Πλάσιντ. Η πρώτη εμφάνιση της χώρας σε Ολυμπιάδα πραγματοποιήθηκε στους Θερινούς Αγώνες του 1980 στη Μόσχα με 11 αθλητές. Από τότε και με εξαίρεση τους Αγώνες του 1984, η Ανγκόλα έχει λάβει μέρος σε όλες τις διοργανώσεις Θερινών Ολυμπιακών Αγώνων με 172 αθλητές, αλλά όχι ακόμη σε Χειμερινούς.
Οι κορυφαίες επιδόσεις της χώρας σημειώθηκαν από την ομάδα χειροσφαίρισης γυναικών, η οποία τερμάτισε στην έβδομη θέση της κατάταξης στους Αγώνες του 1996 και από την ομάδα καλαθοσφαίρισης ανδρών που τερμάτισε στη δέκατη θέση της κατάταξης στους Αγώνες του 1992.
Συμμετέχοντες
thumb|380px|Στιγμιότυπο από αγώνα της ομάδας χειροσφαίρισης γυναικών της Ανγκόλας στους [[Θερινοί Ολυμπιακοί Αγώνες 2012|Ολυμπιακούς Αγώνες του 2012.]]
Εξωτερικοί σύνδεσμοι
Ανγκολα Κατηγορία:Αθλητισμός στην Ανγκόλα
Ακαδημία Αλέξανδρος Κιλκίς
Η Ακαδημία Αλέξανδρος Κιλκίς (Academy Alexandros Kilkis F.C.), είναι Ελληνικός αθλητικός σύλλογος με έδρα το Κιλκίς, πιο γνωστός για το ποδοσφαιρικό του τμήμα. Ιδρύθηκε το 1999. Η ομάδα αγωνίζεται στην τρίτη κατηγορία του πρωταθλήματος της χώρας.
Εξωτερικοί σύνδεσμοι
Κατηγορία:Ποδοσφαιρικές ομάδες Ελλάδας Κατηγορία:Ιδρύσεις ποδοσφαιρικών ομάδων το 1999
Δελλαπόρτας
Το ελληνικό επώνυμο Δελλαπόρτας μπορεί να αναφέρεται σε κάποιο από τα εξής πρόσωπα:
Ίνα Ντερούσοβα
Η Ίνα Μικολάιβνα Ντερούσοβα  (Інна Миколаївна Дерусова, Инна Николаевна Дерусова ; 5 Ιουλίου 1970 – 26 Φεβρουαρίου 2022) ήταν Ουκρανή γιατρός μάχης, η πρώτη γυναίκα, που τιμήθηκε μετά θάνατον με το παράσημο του  «Ήρωα της Ουκρανίας», για την προσφορά της στον ρωσο-ουκρανικό πόλεμο.
Πολιτική ζωή
Η Ντερούσοβα γεννήθηκε στις 5 Ιουλίου 1970. Έμενε στο Κριβί Ριχ. Ασκούσε το επάγγελμα της νοσοκόμας.
Στρατιωτική θητεία
Το 2014, κατά την έναρξη του Πολέμου στο Ντονμπάς, ο αδελφός της Ντερούσοβα εντάχθηκε εθελοντικά στο 40ο Μηχανοκίνητο Τάγμα Πεζικού "Kryvbas". Η Ντερούσοβα εντάχθηκε στις Ένοπλες Δυνάμεις της Ουκρανίας το 2015 και υπηρέτησε ως ιατρός μάχης στην 58η Ανεξάρτητη Μηχανοκίνητη Ταξιαρχία Πεζικού. Την αποκαλούσαν «Βιολέτα» (Фиалка) και ήταν αρχικά η μόνη γυναίκα στην ταξιαρχία. Ήταν λοχίας. Είχε πολλές ευθύνες, ως προϊσταμένη της ιατρικής υπηρεσίας, του ιατρικού κέντρου, και ως ιατροπαιδαγωγός. Πολλοί γιατροί από την πολιτική υπηρεσία πέρασαν από την εκπαίδευσή της, για να γίνουν στρατιωτικοί γιατροί σε λίγες εβδομάδες.
Το 2018, η Ντερούσοβα εγγράφηκε στο Εθνικό Παιδαγωγικό Πανεπιστήμιο Τερνόπιλ Βολοντίμιρ Χνάτιουκ, για να σπουδάσει κοινωνική εργασία, για να βοηθήσει τον στρατό με έναν ακόμη τρόπο. Την καλούσαν τακτικά να δώσει διαλέξεις για τον πόλεμο. Αποφοίτησε το 2020, με τη διατριβή "Χαρακτηριστικά σύνθετης αποκατάστασης συμμετεχόντων στον πόλεμο Ντονμπάς (ATO/JFO) " (Особенности комплексной реабилитации участников АТО/ООС).
Την πρώτη ημέρα, 24 Φεβρουαρίου, της ρωσικής εισβολής του 2022 στην Ουκρανία, η Ντερούσοβα επέστρεφε από τις διακοπές, αλλά σταμάτησε να υπηρετήσει στην πόλη Οχτίρκα στη βορειοανατολική Ουκρανία. Σύμφωνα με πληροφορίες έσωσε 10 τραυματίες στρατιώτες, αλλά πέθανε η ίδια στις 26 Φεβρουαρίου, από βομβαρδισμούς πυροβολικού.
Διακρίσεις
Στις 10 Δεκεμβρίου 2021, η Ντερούσοβα τιμήθηκε με το μετάλλιο «Υπερασπιστής της Πατρίδας».
Στις 12 Μαρτίου 2022, της απονεμήθηκε ο ανώτατος εθνικός τίτλος της Ουκρανίας, «Ήρωας της Ουκρανίας», στο Τάγμα του Χρυσού Αστέρα.
Στις 25 Μαρτίου 2022, της απονεμήθηκε το βραβείο «Pride of TNPU» του Παιδαγωγικού Πανεπιστημίου Τερνοπίλ.
Τον Απρίλιο του 2022, ένας δρόμος στην πόλη Μουκάτσεβο, που ονομαζόταν παλαιότερα Ζόγια Κοσμοντεμιάνσκαγια, η οποία ήταν Ρωσίδα αντάρτισσα, μετονομάστηκε προς τιμήν της Ντερούσοβα.
Εμπλοκή στον πόλεμο προπαγάνδας
μικρογραφία| [[Βολοντίμιρ Ζελένσκι|Ο Βολοντίμιρ Ζελένσκι με την Τετιάνα Οσταστσένκο επισκέπτονται το στρατιωτικό νοσοκομείο του Κιέβου τον Μάρτιο του 2022]] δεξιά|μικρογραφία| Ετικέτα ονόματος, OSTASCHENKO ОСТАЩЕНКО Στις 13 Μαρτίου 2022, η υπηρεσία τύπου της ουκρανικής κυβέρνησης δημοσίευσε φωτογραφίες και βίντεο του Προέδρου της Ουκρανίας Βολοντίμιρ Ζελένσκι να επισκέπτεται ένα στρατιωτικό νοσοκομείο του Κιέβου. Φιλορωσικές πηγές όπως το RT και ο πολιτικός Ιλία Κύβα ισχυρίστηκαν ότι οι εικόνες έδειχναν τον Ζελένσκι να συνοδεύεται από την Ντερούσαβα, η οποία  είχε πεθάνει τον Φεβρουάριο, αποδεικνύοντας έτσι ότι η επίσκεψη ήταν βιντεοσκοπημένη ή ψεύτικη. Στην πραγματικότητα, η γυναίκα που συνόδευε τον Ζελένσκι ήταν η διοικητής των ιατρικών δυνάμεων της Ουκρανίας, ταξίαρχος Τετιάνα Οσταστσένκο, όπως μπορούσε κανείς να διαβάσει στη στολή της. Ο ισχυρισμός θεωρήθηκε ότι ήταν μέρος μιας σειράς ψεύτικων ισχυρισμών ότι οι ουκρανικές αρχές είχαν εγκαταλείψει τη χώρα.
Παραπομπές
Κατηγορία:Ουκρανές ιατροί Κατηγορία:Σελίδες με μη επιθεωρημένες μεταφράσεις Κατηγορία:Ουκρανοί ιατροί Κατηγορία:Ουκρανοί στρατιωτικοί
Μιχαήλ Βαρδάκας
Ο Μιχαήλ Βαρδάκας του Ιωάννη (14 Σεπτεμβρίου 1921 - 14 Φεβρουαρίου 1998) ήταν Έλληνας δικηγόρος, βουλευτής και ευρωβουλευτής από τη Θεσσαλονίκη.
Πολιτική σταδιοδρομία
Γεννήθηκε στη Θεσσαλονίκη και σπούδασε νομικά στο ΑΠΘ. Άσκησε το επάγγελμα του δικηγόρου.
Εξελέγη βουλευτής στην περιφέρεια Υπόλοιπου Θεσσαλονίκης με τη Νέα Δημοκρατία στις εκλογές του 1974 συγκεντρώνοντας 6.275 σταυρούς. Επανεξελέγη με το ίδιο κόμμα στις εκλογές του 1977 στην περιφέρεια Β΄ Θεσσαλονίκης.
Έγινε ένας από τους πρώτους Έλληνες βουλευτές στο Ευρωπαϊκό Κοινοβούλιο, όπου υπηρέτησε από τον Ιανουάριο του 1981 ως τον Οκτώβριο του ίδιου χρόνου. Ως ευρωβουλευτής μετείχε στην Επιτροπή Ανάπτυξης και Συνεργασίας από τις 8 Φεβρουαρίου ως τις 18 Οκτωβρίου 1981.
Απεβίωσε σε ηλικία 77 ετών το 1998 στη Θεσσαλονίκη και κηδεύτηκε εκεί. Ήταν παντρεμένος με τη Μαίρη Βαρδάκα και είχαν έναν γιο.
Παραπομπές
Κατηγορία:Βουλευτές εκλεγμένοι με τη Νέα Δημοκρατία Κατηγορία:Ευρωβουλευτές εκλεγμένοι με τη Νέα Δημοκρατία Κατηγορία:Βουλευτές Β΄ Θεσσαλονίκης Κατηγορία:Ευρωβουλευτές της Ελλάδας εκλεγμένοι την περίοδο 1981-1984
Αιλία Φλασίλλα
Η Αιλία Φλασίλλα (Elia Flacila, 31 Μαρτίου 356 - 386) ήταν Ρωμαία αυτοκράτειρα και σύζυγος του Θεοδοσίου Α΄. Μαζί του έκανε τρία παιδιά: τον Αρκάδιο, τον Ονώριο και την Αιλία Πουλχερία. Σύμφωνα με κάποιες πηγές, είχε ισπανική καταγωγή.
Αυτοκράτειρα
Παντρεύτηκε τον Θεοδόσιο Α΄ γύρω στο 375-376. Ο Θεοδώρητος αναφέρει τα φιλανθρωπικά της έργα στα άτομα με ειδικές ανάγκες. Αναφέρει ότι η Φλασίλλα είχε πει ότι «η διανομή των χρημάτων ανήκει στην αυτοκρατορική αξιοπρέπεια, αλλά προσφέρω προσωπική εξυπηρέτηση στον Θεό για την αυτοκρατορική αξιοπρέπεια».
Πέθανε στις αρχές του 386. Ο θάνατός της αναφέρεται από τον Κλαυδιανό, τον Ζώσιμο, τον Φιλοστόργιο και τον Ιωάννη Ζωναρά. Σύμφωνα με τον Πασχάλιο Χρονικό, το Palatium Flaccillianum της Κωνσταντινούπολης ονομάστηκε προς τιμήν της. Άγαλμά της τοποθετήθηκε στη Βυζαντινή Γερουσία.
Αγιοποίηση
Η Φλασίλλα είναι αγία της Ορθόδοξης Εκκλησίας και η μνήμη της εορτάζεται στις 14 Σεπτεμβρίου.
Παραπομπές
Κατηγορία:Σύζυγοι Βυζαντινών Αυτοκρατόρων Κατηγορία:Ρωμαίες Αυτοκράτειρες Κατηγορία:Άγιοι της Ορθόδοξης Εκκλησίας